รัฐอพยพชาวบ้านแม่เมาะไปห้วยรากไม้
ศูนย์ข่าวภาคเหนือ-10 มี.ค.48รัฐเตรียมอพยพชาวบ้าน 1720 คน ที่รับผลกระทบจากโรงไฟฟ้าแม่เมาะ ไปอยู่ที่บ้านห้วยรากไม้ ต.สบป้าด อ.แม่เมาะ จ.ลำปาง ในพื้นที่จำนวน 950 ไร่ ขณะที่ชาวบ้านขอเข้าตรวจสอบดูพื้นที่ก่อนโยกย้าย นายสุพจน์ หอมชื่น นายอำเภอแม่เมาะ เปิดเผยว่า หลังจากที่ มติคณะรัฐมนตรี เมื่อวันที่ 9 พ.ย.2547 เห็นชอบให้มีความช่วยเหลือราษฎรบ้านหัวฝาย บ้านห้วยคิง บ้านห้วยเป็ด และบ้านหัวฝายหล่ายทุ่ง อ.แม่เมาะ จ.ลำปาง จำนวน 669 ครอบครัว ที่ได้รับผลกระทบจากปัญหามลพิษจากโรงไฟฟ้าถ่านหินแม่เมาะ โดยให้มีการอพยพไปอยู่พื้นที่ใหม่ที่รัฐจัดหาพื้นที่รองรับ อีกทั้งช่วยดำเนินการขนย้ายและก่อสร้างที่อยู่อาศัยให้นั้น เราได้พิจารณาพื้นที่บริเวณบ้านห้วยรากไม้ ม.5 ต.สบป้าด อ.แม่เมาะ จ.ลำปาง เป็นพื้นที่รองรับโดยทางอำเภอ จะได้นำคณะกรรมการระดับอำเภอ ออกไปสำรวจพื้นที่รองรับการอพยพราษฎร ร่วมกับคณะกรรมการระดับจังหวัด ในวันที่ 11 มี.ค.นี้ นายสุพจน์ กล่าว นางมะลิวัลย์ นาควิโรจน์ ชาวบ้าน บ.ห้วยคิง ต.แม่เมาะ อ.แม่เมาะ จ.ลำปาง ซึ่งเป็นหนึ่งที่เรียกร้องให้มีการอพยพออกจากพื้นที่อันตราย เปิดเผยว่า ขณะนี้ มียอดจำนวนชาวบ้านที่จะอพยพออกไปอยู่ในพื้นที่รองรับ จำนวน 1720 คน 494 หลังคาเรือน โดยทราบมาว่า เป็นพื้นที่ของกรมป่าไม้ แต่ทาง กฟผ. ได้ทำการเช่าเพื่อรองรับผู้ที่อพยพ ซึ่งวันที่ 11 มี.ค.นี้ ชาวบ้านจะลงไปดูพื้นที่รองรับว่า มีความเหมาะสมหรือไม่อย่างไร 
ศูนย์ข่าวภาคเหนือ-10 มี.ค.48 รัฐเตรียมอพยพชาวบ้าน 1720 คน ที่รับผลกระทบจากโรงไฟฟ้าแม่เมาะ ไปอยู่ที่บ้านห้วยรากไม้ ต.สบป้าด อ.แม่เมาะ จ.ลำปาง ในพื้นที่จำนวน 950 ไร่